*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 20ής Οκτωβρίου 1989

για τη σύσταση συμβουλευτικής επιτροπής για το βαμβάκι

(89/567/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας,

Εκτιμώντας:

ότι η πράξη προσχωρήσεως της Ελλάδας, και ιδίως το πρωτόκολλο αριθ. 4, όπως τροποποιήθηκε τελευταία από τον κανονισμό (ΕΟΚ) αριθ. 4006/87 (1), καθιέρωσε κοινή οργάνωση αγοράς στον τομέα του βαμβακιού·

ότι η Επιτροπή πρέπει να συγκεντρώσει τις γνώμες των επαγγελματικών κύκλων και των καταναλωτών επί των προβλημάτων που τίθενται από τη λειτουργία της κοινής οργανώσεως αγοράς στον τομέα του βαμβακιού·

ότι όλα τα άμεσα ενδιαφερόμενα επαγγέλματα από την εφαρμογή αυτής της κοινής οργάνωσης αγοράς καθώς και οι καταναλωτές πρέπει να μπορούν να συμμετέχουν στην εκπόνηση των γνωμών που ζητήθηκαν από την Επιτροπή·

ότι οι ενδιαφερόμενες επαγγελματικές ενώσεις καθώς και οι ομάδες των καταναλωτών των κρατών μελών έχουν συστήσει οργανώσεις σε κοινοτική κλίμακα που είναι σε θέση να αντιπροσωπεύσουν τους αντίστοιχους κύκλους όλων των κρατών μελών,

ΑΠΟΦΑΣΙΖΕΙ:

Άρθρο 1

1. Συνιστάται στην Επιτροπή συμβουλευτική επιτροπή για το βαμβάκι, εφεξής ονομαζομένη «η επιτροπή».

2. Η επιτροπή αποτελείται από αντιπροσώπους των ακόλουθων οικονομικών κατηγοριών: παραγωγοί, γεωργικοί συνεταιρισμοί, βιομηχανία και εμπόριο του ενδιαφερομένου τομέα, εργάτες του γεωργικού τομέα και των βιομηχανιών μεταποιήσεως καθώς και καταναλωτές.

Άρθρο 2

1. Η επιτροπή μπορεί να διαβουλευθεί με την Επιτροπή επί όλων των προβλημάτων σχετικά με την εφαρμογή των κανονισμών όσον αφορά την κοινή οργάνωση της αγοράς στον τομέα του βαμβακιού, και ιδίως επί των μέτρων που οδηγείται να λάβει στα πλαίσια των κανονισμών αυτών.

2. Ο πρόεδρος της επιτροπής μπορεί να υποδείξει στην Επιτροπή την αναγκαιότητα διαβουλεύσεως της επιτροπής επί υποθέσεως που ανάγεται στην αρμοδιότητα της τελευταίας και επί του θέματος επί του οποίου δεν συζητήθηκε η γνώμη.

Το κάνει, ιδίως, μετά από αίτηση μιας των αντιπροσωπευομένων οικονομικών κατηγοριών.

Άρθρο 3

1. Η επιτροπή περιλαμβάνει 28 μέλη.

2. Οι έδρες κατανέμονται ως ακολούθως:

- 8 στους παραγωγούς βάμβακος,

- 6 στους συνεταιρισμούς μεταποιήσεως,

- 5 στη βιομηχανία εκκοκκισμού, στη νηματουργία,

- 1 στη βιομηχανία βαμβακελαίου,

- 2 στο εμπόριο βαμβακιού,

- 3 στους γεωργικούς και βιομηχανικούς εργάτες του τομέα,

- 3 στους καταναλωτές.

Άρθρο 4

1. Τα μέλη της επιτροπής διορίζονται από την Επιτροπή κατόπιν προτάσεως των επαγγελματικών οργανώσεων που έχουν συσταθεί σε κοινοτική κλίμακα και που είναι οι πλέον αντιπροσωπευτικές των οικονομικών ομάδων που αναφέρονται στο άρθρο 1 παράγραφος 2 και των οποίων οι δραστηριότητες εντάσσονται στα πλαίσια της κοινής οργανώσεως αγοράς του προβείου κρέατος και για το βαμβάκι. Εντούτοις, οι αντιπρόσωποι των καταναλωτών διορίζονται μετά από πρόταση της συμβουλευτικής επιτροπής καταναλωτών.

Για την πλήρωση κάθε έδρας, οι οργανισμοί αυτοί προτείνουν δύο υποψήφιους διαφορετικής ιθαγένειας.

2. Η θητεία μέλους της επιτροπής διαρκεί τρία έτη. Δύναται να ανανεωθεί. Η άσκηση των καθηκόντων δεν αποτελεί αντικείμενο αμοιβής.

Μετά την εκπνοή της περιόδου των τριών ετών, τα μέλη της επιτροπής συνεχίζουν να ασκούν τα καθήκοντά τους μέχρις ότου πληρωθεί η θέση τους ή ανανεωθεί η θητεία τους.

Σε περίπτωση παραίτησης, θανάτου, ή εφόσον ο οργανισμός που υπέβαλε την υποψηφιότητα μέλους ζητά την αντικατάστασή του, αυτή πραγματοποιείται σύμφωνα με τη διαδικασία της παραγράφου 1.

3. Ο κατάλογος των μελών δημοσιεύεται από την Επιτροπή στην Επίσημη Εφημερίδα των Ευρωπαϊκών Κοινοτήτων, προς πληροφόρηση.

Άρθρο 5

1. Η συμβουλευτική επιτροπή, αφού συμβουλευτεί την Επιτροπή, εκλέγει πρόεδρο για χρονικό διάστημα τριών ετών.

Για την εκλογή του προέδρου απαιτείται πληοψηφία δύο τρίτων των παρόντων μελών κατά την πρώτη ψηφοφορία και απλή πλειψηφία των παρόντων μελών κατά τις επόμενες ψηφοφορίες. Σε περίπτωση ισοψηφίας, η Επιτροπή αναλαμβάνει προσωρινά την άσκηση της προεδρίας.

2. Η επιτροπή εκλέγει δύο αντιπροέδρους για χρονικό διάστημα τριών ετών.

Οι αντιπρόεδροι εκλέγονται μεταξύ των αντιπροσώπων των οικονομικών κατηγοριών στις οποίες δεν ανήκει ο πρόεδρος.

Η εκλογή διενεργείται σύμφωνα με τη διαδικασία που προβλέπεται στην παράγραφο 1.

Η επιτροπή μπορεί, σύμφωνα με την ίδια διαδικασία, να προσθέτει και άλλα μέλη στο προεδρείο. Στην περίπτωση αυτή, το προεδρείο περιλαμβάνει εκτός από τον πρόεδρο έναν, κατ' ανώτατο όριο, αντιπρόσωπο από κάθε οικονομική κατηγορία που εκπροσωπείται στους κόλπους της επιτροπής ή του τμήματος.

Το προεδρείο προπαρασκευάζει και οργανώνει τις εργασίες της επιτροπής.

Άρθρο 6

1. Στις συνεδριάσεις συμμετέχουν ή παρευρίσκονται μόνο οι αντιπρόσωποι της Επιτροπής, τα μέλη της επιτροπής ή, σε περίπτωση κωλύματος, οι αντικαταστάτες τους, καθώς και τα καλούμενα πρόσωπα σύμφωνα με τις παραγράφους 3 και 4.

2. Αν ένα μέλος κωλύεται, η οργάνωση ή οι οργανώσεις στις οποίες έχει αποδοθεί μία έδρα, μπορούν να διορίσουν έναν αντικαταστάτη ο οποίος επιλέγεται από κατάλογο ονομάτων που καταρτίζεται με κοινή συμφωνία μεταξύ της Επιτροπής και της ή των εν λόγω οργανώσεων. Ο κατάλογος αυτός περιλαμβάνει αριθμό ονομάτων ο οποίος αντιστοιχεί στο ήμισυ του συνολικού αριθμού των μελών που αντιπροσωπεύεουν την ή τις εν λόγω οργανώσεις. Ο αριθμός αυτός είναι τουλάχιστον 1 και το πολύ 12.

Σε περίπτωση διορισμού ενός αντικαταστάτη, η γραμματεία της επιτροπής ενημερώνεται τουλάχιστον επτά ημέρες πριν από τη συνεδρίαση.

3. Μετά από αίτηση μιας οργανώσεως στην οποία έχουν αποδοθεί μία ή περισσότερες έδρες, ο πρόεδρος μπορεί να καλέσει, σε συμφωνία με τις υπηρεσίες της Επιτροπής, τον γενικό της γραμματέα ή ένα μέλος της γραμματείας να παρευρεθεί ως παρατηρητής στις συνεδριάσεις της επιτροπής.

Πάντως, σε περίπτωση κωλύματος, ο γενικός γραμματέας μπορεί να διαθέσει την έδρα του ως παρατηρητής σε άλλο πρόσωπο που διορίζεται από τον ίδιο.

Οι παρατηρητές δεν έχουν δικαίωμα να λαμβάνουν το λόγο. Ωστόσο, ο πρόεδρος μπορεί, σε συμφωνία με τις υπηρεσίες της Επιτροπής, να τους καλέσει να παρέμβουν στη συζήτηση.

4. Κατόπιν αιτήσεως μιας οργανώσεως στην οποία έχουν αποδοθεί μία ή περισσότερες έδρες και εφόσον τα θέματα της ημερήσιας διάταξης είναι ιδιαίτερα τεχνικού χαρακτήρα, πέρα από το συνηθισμένο πλάσιο των εργασιών της επιτροπής, ο πρόεδρος, σε συμφωνία με τις υπηρεσίες της Επιτροπής, μπορεί να καλέσει έναν ή περισσότερους εμπειρογνώμονες να συμμετάσχουν στις εργασίες της επιτροπής.

Η Επιτροπή μπορεί με δική της πρωτοβουλία να καλέσει κάθε πρόσωπο που έχει ειδική αρμοδιότητα σε ένα από τα θέματα της ημερήσιας διάταξης να συμετάσχει στις διασκέψεις της επιτροπής ως εμπειρογνώμονας.

Ωστόσο, οι εμπειρογνώμονες συμμετέχουν στις διασκέψεις μόνο για το θέμα που δικαιολόγησε την παρουσία τους.

Άρθρο 7

Η επιτροπή μπορεί, με τη σύμφωνη γνώμη των υπηρεσιών της Επιτροπής, να συστήσει ομάδες εργασίας για να διευκολύνει τις εργασίες της.

Άρθρο 8

1. Η επιτροπή συνεδριάζει στην έδρα της Επιτροπής κατόπιν προσκλήσεως της τελευταίας. Το προεδρείο συνεδριάζει κατόπιν προσκλήσεως του προέδρου αφού συμφωνήσει η Επιτροπή.

2. Οι αντιπρόσωποι των ενδιαφερομένων μελών της Επιτροπής συμμετέχουν στις συνεδριάσεις της επιτροπής, του προεδρείου ή των ομάδων εργασίας.

3. Οι υπηρεσίες της Επιτροπής εξασφαλίζουν τη γραμματεία της επιτροπής, του προεδρείου και των ομάδων εργασίας της. Άρθρο 9

Οι διαβουλεύσεις της επιτροπής αναφέρονται στις αιτήσεις γνώμης που υποβάλλει η Επιτροπή. Ψηφοφορίες δεν γίνονται.

Η Επιτροπή, όταν ζητά τη γνώμη της επιτροπής, δύναται να ορίζει την προθεσμία εντός της οποίας πρέπει να διατυπωθεί η γνώμη.

Οι γνώμες των αντιπροσωπευομένων οικονομικών ομάδων αναφέρονται στα πρακτικά που υποβάλλονται στην Επιτροπή.

Στην περίπτωση που η ζητηθείσα γνώμη διατυπώνεται ομοφώνως από την επιτροπή, η τελευταία συντάσσει τα συμπεράσματα που επισυνάπτονται στα πρακτικά. Τα αποτελέσματα των διασκέψεων ανακοινώνονται από την Επιτροπή στο Συμβούλιο ή τις επιτροπές διαχειρίσεως κατόπιν αιτήσεώς τους.

Άρθρο 10

Με την επιφύλαξη των διατάξεων του άρθρου 214 της συνθήκης, τα μέλη της επιτροπής υποχρεώνονται να τηρούν το απόρρητο των πληροφοριών, των οποίων έλαβαν γνώση από τις εργασίες της επιτροπής ή των ομάδων εργασίας, όταν η επιτροπή τα ενημερώνει ότι η ζητηθείσα γνώμη ή το τεθέν ερώτημα αφορά θέμα εμπιστευτικού χαρακτήρα. Στην περίπτωση αυτή, μόνο τα μέλη της επιτροπής και οι αντιπρόσωποι των υπηρεσιών της Επιτροπής παρίστανται στις συνεδριάσεις.

Άρθρο 11

Η παρούσα απόφαση αρχίζει να ισχύει στις 20 Οκτωβρίου 1989.

Βρυξέλλες, 20 Οκτωβρίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 377 της 31. 12. 1987, σ. 49.